VSL sklep I Cp 1699/2013
Datum: 2013-06-20T02:00:00.000+02:00
ecli: ECLI:SI:VSLJ:2013:I.CP.1699.2013
sodisce: Višje sodišče v Ljubljani
oddelek: Civilni oddelek
institut: nepravdni postopek - stroški postopka - začasni zastopnik
jedro: Sodišče druge stopnje ocenjuje, da je v tem primeru potrebno uporabiti 2. točko tarifne številke 3101, ki določa, da je v primeru, ko je v nepravdnem postopku dejavnost odvetnika omejena zgolj na postavitev enega zahtevka in na prejem odločitve sodišča, nagrada znižana na količnik 0,8. V konkretnem primeru namreč začasni zastopnik ni vložil nobene pisne vloge, temveč je le prejel odločitev sodišča, hkrati pa se je udeležil tudi narokov, za kar pa mu gre posebna nagrada za narok.
zveza: ZOdvT tarifna številka 3100, 3101, 3101-2.

## Jedro

Sodišče druge stopnje ocenjuje, da je v tem primeru potrebno uporabiti 2. točko tarifne številke 3101, ki določa, da je v primeru, ko je v nepravdnem postopku dejavnost odvetnika omejena zgolj na postavitev enega zahtevka in na prejem odločitve sodišča, nagrada znižana na količnik 0,8. V konkretnem primeru namreč začasni zastopnik ni vložil nobene pisne vloge, temveč je le prejel odločitev sodišča, hkrati pa se je udeležil tudi narokov, za kar pa mu gre posebna nagrada za narok.

## Izrek

I. Pritožbi se delno ugodi in se sklep sodišča prve stopnje spremeni: - v I. točki izreka tako, da se odvetniku L. J. odmerijo nagrada in stroški v višini 650,00 EUR, kar skupaj z DDV v višini 130,00 EUR znese 780,00 EUR - v III. točki izreka se znesek, ki ga je M. R. dolžna povrniti predlagatelju zniža za 188,40 EUR (na 780,00 EUR).

II. Sicer se pritožba zavrne in se v izpodbijanem, a nespremenjenem delu potrdi sklep sodišča prve stopnje.

## Obrazložitev

1.Sodišče prve stopnje je z izpodbijanim sklepom začasnemu zastopniku druge nasprotne udeleženke priznalo in odmerilo nagrado in stroške v višini 807,00 EUR ter DDV v višini 161,40 EUR, skupaj 986,40 EUR, odločilo, da bodo stroški izplačani iz predujma, ki ga je založil predlagatelj in da je nasprotna udeleženka M. R. dolžna povrniti predlagatelju M. G., ki je založil stroške začasnega zastopnika, znesek 986,40 EUR, v 15 dneh.

2.Zoper sklep se pritožuje predlagatelj, zaradi nepravilne uporabe materialnega prava in napačne ugotovitve dejanskega stanja. V primeru pravdnih in nepravdnih postopkov odvetniku res pripada nagrada za postopek in nagrada za narok. Pritožnik pojasnjuje, kaj zajema nagrada za postopek ter navaja, da v konkretnem primeru odvetnik ni imel nikakršnega dela s pripravo, izdelavo, pošiljanjem pisnih gradiv in zato predlagatelj meni, da mu nagrada ne gre. Šlo je za zelo enostavno zadevo, dokazi so bili v celoti izvedeni, odvetnik je bil zgolj prisoten na dveh narokih. Predlaga, da sodišče sklep spremeni in odvetniku določi nagrado zgolj v višini nagrade za narok.

3.Pritožba je delno utemeljena.

4.Nagrada za nepravdni postopek je določena v 1. poglavju tretjega dela Odvetniške tarife, pri čemer tarifna številka 3100 določa nagrado za postopek, tarifna številka 3101 pa določa primere, ko se nagrada po tarifni številki 3100 zniža. Sodišče druge stopnje ocenjuje, da je v tem primeru potrebno uporabiti 2. točko tarifne številke 3101, ki določa, da je v primeru, ko je v nepravdnem postopku dejavnost odvetnika omejena zgolj na postavitev enega zahtevka in na prejem odločitve sodišča, nagrada znižana na količnik 0,8. V konkretnem primeru namreč začasni zastopnik ni vložil nobene pisne vloge, temveč je le prejel odločitev sodišča, hkrati pa se je udeležil tudi narokov, za kar pa mu gre posebna nagrada za narok. Nagrada za postopek tako znaša 252,00 EUR in ne 409,00 EUR, kot je priznalo sodišče prve stopnje. Upoštevaje še nagrado za narok (378,00 EUR), pavšal za materialne stroške 20,00 EUR ter 20 % DDV tako vsi stroški skupno pravilno znašajo 780,00 EUR in ne 986,40 EUR, kot je odločilo sodišče prve stopnje. Odločitev sodišča prve stopnje je bilo zato potrebno spremeniti v I. točki izreka tako, da se odvetniku odmerijo nagrada in stroški v višini 650,00 EUR, kar skupaj z DDV v višini 130,00 EUR znese 780,00 EUR in se tudi znesek v III. točki izreka zniža za 188,40 EUR (na 780,00 EUR).

5.Glede na obrazloženo je torej sodišče druge stopnje pritožbi delno ugodilo in za že navedeni znesek znižalo nagrado in stroške začasnega zastopnika, v presežku pa je pritožbo zavrnilo. Odločitev sodišča druge stopnje temelji na 3. točki 365. člena Zakona o pravdnem postopku (ZPP).